ROZVÍJANIE GRAFOMOTORIKY U DETÍ PREDŠKOLSKÉHO VEKU
Mgr. Ľubica Kövérová, Výskumný ústav detskej psychológie a patopsychológie

Grafomotorika zahrňuje motorickú úroveň spôsobilosti pre grafický výraz: písanie, obkresľovanie, kreslenie. Zvládnutie grafomotorických zručností je dôležité pre deti pred nástupom do školy. Grafomotorické zručnosti sú jedným z kritérií pri posudzovaní školskej zrelosti dieťaťa. 
 Grafomotorické cvičenia sú pohybové cvičenia, kde je pohyb zaznamenaný graficky. Týmto cvičeniam by mali predchádzať prípravné cvičenia, napr. modelovanie z rozličných druhov materiálov (hlina, cesto, modelovacie hmoty), práca s prstovými farbami, kreslenie kriedami, maľovanie hrubými štetcami, hubkou, kreslenie do piesku, múky. Všetky tieto aktivity by sa mali robiť formou hry, aby boli pre deti zábavné a prinášali im uspokojenie. 
Samotné grafomotorické cvičenia rozvíjajú predstavivosť detí a motivujú ich k písaniu. Pred začatím grafomotorických cvičení je vhodné zaradiť  jednoduché cviky, ktoré sú zamerané na uvoľnenie ruky a ovplyvňujú tak grafický výkon dieťaťa. Nadmerný tlak neumožňuje plynulosť pohybu ruky, a tým plynulosť vedenia čiary. 
Základným cvikom je kruh (klbko). Odporúča sa, aby dieťa najskôr robilo cvičenie postojačky na veľkom hárku papiera upevnenom zvisle vo výške očí. Dieťa vedie čiaru doprava, treba dbať na to, aby krúžilo celou rukou. Pri kreslení môžeme striedať rôzne kresliace materiály podľa ich tvrdosti a šírky stopy (napr. hrubé ceruzky, olejové pastelky, voskovky, kriedy, fixky).
Obkresľovanie patrí medzi ďalšie uvoľňovacie cviky. Na hrubší papier si tmavou hrubou fixkou vytvoríme predlohu (napr. rovné čiary, oblúčiky, mašličky), na ktorú si spinkami pripevníme tenký papier. Dieťa postojačky alebo posediačky obťahuje tvar mäkkou ceruzkou, voskovkou alebo farbičkou. Ak sa dieťaťu ťah farbičkou nepodaril, môžeme mu dať možnosť opraviť si ho inou farbou. 
Bodkované obrázky začíname jednoduchým spájaním bodiek, ktoré idú len jedným smerom, stačí ich spájať jedným ťahom – zľava doprava. Až potom zaradíme zložitejšie obrázky, pri ktorých musí dieťa uvažovať, ktoré bodky spojí, aby mu vznikol obrázok. 
Maľovanky začíname jednoduchými tvarmi na papieri formátu A4. Na papieri má dieťa vymaľovať len jednu vec, napr. zvieratko, dopravný prostriedok, ovocie, zeleninu. Na vymaľovanie môže použiť farbičky, vodové farby alebo voskovky. Snaha dieťaťa pri práci by mala byť hodnotená viac než samotný výsledok. Pokrok u dieťaťa nedosiahneme rýchlo, preto by sme mali prejavovať radosť aj pri jeho najmenších úspechov. Deti potrebujú pri práci povzbudenie ako základ motivácie. 
Vizuomotorická koordinácia je schopnosť koordinovať zrak s pohybmi tela (napr. oko – ruka). Snažíme sa u detí pri kreslení rovných čiar povzbudzovať návyk pohybu očí zľava doprava, čo je dôležité pre neskoršie čítanie a písanie. Deti môžu začať s kreslením čiary napr. pozdĺž cestičiek, ktoré si dopredu nakreslíme na veľký hárok papiera výraznou tmavou fixkou. Cestičky sa budú zužovať, postupne budú kľukaté, zatočené.
Kresba dieťaťa nám poskytuje informácie o jeho celkovej vývinovej úrovni, o úrovni jemnej motoriky,  grafomotoriky, vizuomotoriky, ale aj o jeho emocionálnom prežívaní. Môže slúžiť aj ako terapeutický nástroj. Pri zadávaní jednotlivých tém sa snažíme, aby čo najlepšie vyjadrovali vnútorný svet dieťaťa, boli primerané jeho mentálnej úrovni a rozvíjali jeho psychomotorické schopnosti. Na spracovanie jednotlivých tém môžeme využiť: kresbu, maľbu, akvarel, koláž, farebnú mozaiku, modelovanie z rôznych druhov modelovacích hmôt. Dĺžka činnosti sa prispôsobuje individuálnym potrebám dieťaťa. Zohľadňujeme koncentráciu pozornosti, ktorá môže byť u každého dieťaťa iná. Keď zistíme, že sa činnosť pre dieťa stáva nezáživná, jeho motivácia upadá, postarajme sa o pozitívnu zmenu. Napríklad  ak vidíme, že dieťa uprednostňuje temperové farby pred vodovými, môžeme to využiť ako motiváciu pre ďalšiu činnosť. 
 Do pozornosti pre učiteľov a rodičov dávame pracovný zošit: Šimonovy pracovní listy 9: Grafomotorika a kreslení (Věra Pokorná, Portál 2007). Úlohy v pracovnom zošite motivujú dieťa kresliť už v priebehu nácviku jednoduchých rovných čiar až po náročné grafomotorické cvičenia.